Rikunarita-ORG/Wikinium huggingface dataset:
# Josip Broz Tito

Josip Broz Tito yn 1961
**Josip Broz Tito**, bynamme (maarskalk) **Tito** (Syrillysk: Јосип Броз Тито) (Kumrovec, 7 maaie 1892 – Ljubljana, 4 maaie 1980) wie in Joegoslavysk steatsman.

Tito wie ôfkomstich út in Kroatysk boerehúshâlding en tsjinne yn de Earste Wrâldkriich yn it Eastenryksk-Hongaarske leger dêr't er oan it Russysk front focht. Dêr waard hy kriichsfinzen en makke de Oktoberrevolúsje mei, wêrnei hy oerstapte nei it Kommunisme. Yn 1941 as Joegoslaavje troch Dútslân en Itaalje beset wurdt, nimt er de wapens op tsjin de ynkringers en lit er him kenne as partizanelieder. Hy wurdt de liedende krêft yn it ferset. Nei de Twadde Wrâldkriich ferwurf Tito de allinnichhearskippij foar de Kommunistyske Partij yn it lân. Hy wurdt premier fan Joegoslaavje en yn 1954 presidint, sûnt 1963 foar it libben.

Yn 1950 proklamearret Tito arbeidersselsbestjoer yn de bedriuwen. Yn de ynternasjonale polityk giet hy syn eigen paad en treedt op as de lieder fan de net-bûne lannen. Boppedat slagget hy deryn ûnôfhinklik fan de Sowjet-Uny in eigen ynlânske- en bûtenlânske polityk te fieren.

Yn eigen lân krijt Tito fan de jierren '70 te meitsjen mei it probleem fan etnyske en ideologyske tsjinstellingen. Tito reagearre dêrop troch mei suverings yn de partij en de ynfiering fan in federale grûnwet, dêr't de dominante posysje fan Servje yn beheine waard troch de autonome provinsjes Kosovo en Vojvodina yn feite lyk te stellen oan de seis republiken.

## Ferstjerren fan Tito en de federaasje

Nei syn dea op 4 maaie 1980 krijt stadichoan Servje wer de oerhân yn Joegoslaavje. Syn libbenswurk is net bestân tsjin de iuwenâlde tsjinstellingen tusken de Servjers, Albanezen, Kroaten en Bosnjers. Yn de jierren '90 laat it opkommend nasjonalisme ta it útien fallen fan it Joegoslavyske steatebûn.

## Boarnen, noaten en referinsjes

|  |
| --- |
| **Boarnen, noaten en/as referinsjes:** |
| * Titoville.com
 |
# The Reluctant Dragon (film út 1941)

|  |
| --- |
| The Reluctant Dragon |
|  **film** |
| **makkers** |
| regisseur | Alfred Werker (live-action) Hamilton Luske (animaasje) |
| produsint | Walt Disney |
| senario | ferskaat |
| kamerarezjy | Bert Glennon |
| muzyk | Frank Churchill Larry Morey |
| filmstudio | Walt Disney Productions |
| distribúsje | RKO Radio Pictures |
| **spilers** |
| haadrollen | Robert Benchley Frances Gifford Buddy Pepper Nana Bryant |
| **skaaimerken** |
| lân/lannen |  Feriene Steaten |
| premiêre | 27 juny 1941 |
| foarm | tekenfilm en spylfilm |
| taal | Ingelsk |
| spyltiid | 74 minuten |
| **budget en resultaten** |
| budget | $600.000 |
| opbringst | $960.000 (wrâldwiid) |

The Reluctant Dragon (Ingelsk: "De twifeljende draak") is in Amerikaanske film út 1941, foar in part tekenfilm en foar in part in spylfilm. Yn essinsje is de produkje fan Walt Disney, útbrocht troch RKO Radio Pictures, it ferhaal fan de doe nije foarsjennings fan Walt Disney Studios yn Burbank, Kalifornje. De film waard regissearre troch Alfred Werker en foar it earst útbrocht yn 'e bioskopen op 20 juny 1941. Spilers wiene ûnder oaren radiokomyk Robert Benchley, as himsels, en in tal Disney-meiwurkers dy't ek harsels spilen, lykas Ward Kimball, Fred Moore, Norman Ferguson, Clarence Nash, en sels Walt Disney.

## Ynhâld

De tekenfilm "The Reluctant Dragon" dêr't gâns de film nei neamd is, is in tekenfilm-segmint dêr't it ferhaal fan de spile parten fan de film omhinne opboud binne. Robert Benchley, sil nei Walt Disney, dy't er de rjochten foar de tekenfilm "The Reluctant Dragon" ferkeapje wol. Lykwols hat er dêr net in soad njocht oan en en leaver strúnt er wat om yn it kompleks fan de studio, dêr't er alderlei parten fan it produksjeproses by sjocht. Op it lêst komt er by Disney, en nei him, en mei de taskôger, sjocht er nei de tekenfilm.

De tekenfilm hannelet oer in jonge dy't op e' syk giet nei it meunster by syn doarp. Hy nimt oan dat it in draak is, mar at er dy fûn hat, docht bliken dat it net wier in meunster is, mar in bist dat oer poezij mei. It liket in probleem te wurden as de drakedeader Sint Gilles oankomt, mar it docht bliken dat it in âld man is, dy't ek graach poezij hat. Allinnich om't de doarpslju derby binne, wurdt der fochten, mar it einiget der mei dat eltsenien it oerlibbbet en de draak taseit dat er nimmen kwea dwaan sil, wat er oars ek net fan doel wie.